Diari Oficial de la Generalitat Valenciana


Sumari del DOGV 7119, del 26-09-2013 (2013/9056)

RESOLUCIÓ de 2 de setembre de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló i se'n disposa la publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7119

Data del DOGV
:   26-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9056


Data del document
:   02-09-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 2 de setembre de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló i se'n disposa la publicació en el Diari Oficial de la Comunitat Valenciana. [2013/9056]  
Vist l'expedient de modificació estatutària instruït a instàncies del Col·legi Oficial d'Enginyers Tècnics Agrícoles i Pèrits Agrícoles de València i Castelló, inscrit amb el número 11 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus estatuts en el Registre esmentat, d'acord amb els següents  
  
Fets  
Primer. Els Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló van ser aprovats per Resolució de 8 d'abril de 2009, del director general de Justícia i Menor, de la Conselleria de Justícia i Administracions Públiques (DOCV 6.001, de 27.04.2009).  
Segon. La presidenta del Col·legi Oficial d'Enginyers Tècnics Agrícoles i Pèrits Agrícoles de València i Castelló, va presentar en data 22 de febrer de 2012, la sol·licitud d'inscripció de la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer. Després de les esmenes oportunes, amb data 17 de juny de 2013, va tindre entrada en el Registre de la Conselleria de Governació i Justícia, l'escrit de Carmen Olmo Férriz, com a presidenta del Col·legi Oficial d'Enginyers Tècnics Agrícoles i Pèrits Agrícoles de València i Castelló, on remetia el text definitiu de la modificació dels estatuts del Col·legi.   
Quart. El text final de la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló va ser aprovat per l'Assemblea General del Col·legi el 19 de desembre de 2011 i el 20 de setembre de 2012, segons el certificat del secretari del Col·legi, amb el vistiplau de la presidenta, de data 10 de juny de 2013.  
Quint. La modificació estatutària, la inscripció de la qual se sol·licita, es referix al canvi de redacció dels articles 1, 2, 4, 5, 6, 8, 9, 10, 13, 15, 16, 18, 19, 25, 35, 40, 41, 43, 44, 45, 47, 48, 53, 54, 55, 57 i la disposició final tercera, els quals queden redactats de la manera següent:  
  
«Article 1. Denominació i personalitat  
1. El Col·legi Oficial d'Enginyers Tècnics Agrícoles Pèrits Agrícoles de València i Castelló és una corporació de dret públic amb personalitat jurídica pròpia i plena capacitat d'obrar per al compliment dels seus fins, que es regix pels presents estatuts, pels Estatuts del Consell Valencià, pel seu Reglament de Règim Interior, pel Reglament de Normes Deontològiques i pels Estatuts Generals de Col·legis Oficials d'Enginyers Tècnics Agrícoles i Pèrits Agrícoles d'Espanya i del seu Consell General i per la normativa vigent sobre col·legis professionals, servicis professionals i defensa de la competència.  
  
2. L'estructura interna i el funcionament del Col·legi, així com la interpretació, si és el cas, de la normativa indicada en el número anterior, respectaran, en tot cas, els principis democràtics.  
3. El Col·legi Oficial d'Enginyers Tècnics Agrícoles i Pèrits Agrícoles de València i Castelló està inscrit en el Registre de Col·legis Professionals i de Consells Valencians de Col·legis Professionals, amb el número Onze de la Secció Primera del Registre de la Comunitat Valenciana.  
  
  
Article 2. Àmbit territorial  
Estos estatuts s'apliquen a les províncies de Castelló i València, amb les particularitats contingudes en estos estatuts.  
  
Article 4. Competència i fins  
1. El Col·legi Oficial d'Enginyers Tècnics Agrícoles i Pèrits Agrícoles de València i Castelló és competent, dins del seu àmbit territorial, per a l'exercici de totes aquelles funcions que li són reconegudes per estos estatuts, per l'ordenament jurídic i, en especial, per a l'ordenació de la professió, i per a vetlar per un exercici professional d'acord amb l'ètica i les normes deontològiques i per la dignitat professional; per a prestar als col·legiats la tutela i defensa corporativa i exercir la potestat disciplinària i actuar contra la competència deslleial i l'intrusisme professional.  
2. Protegir els interessos dels consumidors i usuaris de la incorrecta prestació dels servicis dels seus col·legiats.  
  
Article 5. Relacions amb l'administració  
El Col·legi Oficial d'Enginyers Tècnics Agrícoles i Pèrits Agrícoles de València i Castelló, pel que fa als aspectes institucionals i corporatius, es relacionarà amb la conselleria que tinga assignada la competència en esta matèria, i en allò que afecta els continguts de la professió es relacionarà amb les conselleries de la Generalitat les competències de les quals tinguen relació directa o indirecta amb l'Enginyeria Tècnica Agrícola, sense perjuí, en tot cas, de les competències del Consell Valencià de Col·legis d'Enginyers Tècnics Agrícoles i Pèrits Agrícoles.  
  
  
TÍTOL SEGON  
Del Col·legi  
  
CAPÍTOL PRIMER  
Fins i funcions  
  
Article 6. Fins i funcions  
A títol indicatiu i no mai limitador, els fins del Col·legi són els següents:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus servicis, i exercir la potestat disciplinaria en l'orde professional i col·legial.  
b) Procurar l'harmonia i col·laboració entre els col·legiats, evitant la competència deslleial entre ells.  
c) Exercir les accions que les lleis establisquen per a actuar contra l'intrusisme professional, sense perjuí de les actuacions d'inspecció i sanció de les administracions públiques.  
d) Intervindre en els procediments d'arbitratge en aquells conflictes que se susciten entre els col·legiats per motius professionals, o en els que així siga procedent d'acord amb les lleis.  
e) Establir i organitzar els servicis de cobrament d'honoraris professionals quan el col·legiat ho sol·licite lliurement i expressa, sempre que no es vulneren els principis de la lliure competència, ni els drets dels consumidors i usuaris.  
f) Visar qualsevol classe de treballs professionals dels col·legiats que voluntàriament siguen presentats amb este fi sempre que s'ajusten a les normes establides, i els que obligatòriament hagen de ser visats d'acord amb les normes que així ho establisquen.  
g) Organitzar cursos de formació i perfeccionament per a col·legiats així com activitats i servicis comuns de caràcter professional, cultural, assistencial, de previsió i anàlegs que siguen d'interés per als col·legiats, que es desenrotllaran en el Reglament de Règim Interior, sense perjuí de les competències que puguen derivar-se de la normativa estatal.  
  
h) Exercir en el seu àmbit la representació i defensa de la professió davant l'Administració, institucions, tribunals, entitats i particulars, amb legitimació per a ser part en aquells litigis que afecten els interessos professionals,  
i) Participar en els òrgans consultius de l'Administració en la matèria de la seua competència, quan aquella ho requerisca o resulte de les disposicions aplicables.  
j) Exercir aquelles competències que li siguen encomanades per les administracions valencianes i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins, o que acorde realitzar per iniciativa pròpia.  
k) Col·laborar amb les universitats en l'elaboració dels plans d'estudis, sense detriment del principi d'autonomia universitària, i preparar la informació necessària per a facilitar l'accés a la vida professional dels nous col·legiats.  
l) Aprovar els pressupostos i la memòria anual així com regular, fixar i recaptar les quotes dels seus col·legiats i les distintes fonts d'ingressos del Col·legi, en la forma que reglamentàriament es determine.  
m) Facilitar als tribunals la relació de col·legiats del torn de pèrits per a assumptes judicials o proposar-los a instància de l'autoritat judicial, així com per a emetre informes i dictàmens a requeriment judicial, conforme al procediment i condicions que es determinen reglamentàriament.  
n) Elaborar els criteris orientatius als únics efectes del càlcul d'honoraris i drets de pèrits inclosos en la taxació de costes dels procediments judicials.  
o) Facilitar informació clara, inequívoca i gratuïta, relacionada amb l'Enginyeria Tècnica Agrícola, a través d'una pàgina web, accessible inclús per a persones amb discapacitat, sobre la finestra única, registre de col·legiats i de societats professionals, vies de reclamació i recursos tant per als col·legiats com per als consumidors i usuaris, normes estatutàries; de règim interior i deontològiques, memòria anual i preu del servici de visat, així com sobre associacions i organitzacions de consumidors i usuaris a què estos puguen dirigir-se en assumptes relacionats amb l'Enginyeria Tècnica Agrícola.  
p) Emetre informes i dictàmens, de caràcter no vinculant sobre qüestions relatives als honoraris professionals que se susciten en procediments judicials o administratius.  
q) Aprovar els seus Estatuts i el reglaments de règim interior.  
r) Evacuar l'informe preceptiu sobre tots els projectes de normes del Consell que afecten la professió.  
s) I, en definitiva tots aquells que resulten beneficiosos per als interessos professionals i que s'encaminen al compliment dels objectius col·legials, i que redunden en benefici de la protecció dels consumidors i usuaris dels servicis de l'Enginyeria Tècnica Agrícola, dins del marc de la legislació vigent.  
  
Secció Segona  
De l'Assemblea General  
  
Article 8. Sobirania i dret d'assistència  
1. L'Assemblea General de col·legiats és l'òrgan suprem de la voluntat col·legial en els assumptes propis de la seua competència, segons el que disposen els estatuts, integrat per tots els membres del Col·legi i els acords de la qual, vàlidament adoptats, obliguen a tots els col·legiats, inclús els dissidents i els absents.  
2. Les assemblees generals tindran lloc amb el caràcter d'ordinàries o d'extraordinàries.  
3. Tots els col·legiats tenen el dret d'assistir amb veu i vot a les assemblees generals, excepte en els supòsits que es determinen en estos estatuts.  
  
Article 9. Convocatòria  
1. A l'Assemblea General seran convocats amb una antelació mínima de 15 dies, tots els col·legiats per escrit a través del correu electrònic que conste en l'arxiu del Col·legi, llevat que algun col·legiat no dispose del mitjà esmentat i, en este cas, serà convocat per mitjà del servici de Correus. La convocatòria inclourà inexcusablement el lloc, dia i l'hora de realització en primera i segona convocatòries, i l'orde del dia.  
  
La convocatòria s'anunciarà igualment en la pàgina web del Col·legi i al tauler d'anuncis de la seu del Col·legi i al de la delegació de Castelló.  
2. Tant l'Assemblea General ordinària com l'extraordinària podran ser convocades amb una menor antelació a l'establida en el número anterior quan, per raons d'urgència, així ho acorde la Junta de Govern.  
  
  
Article 10. Realització  
1. L'Assemblea General ordinària tindrà lloc, a la seu del Col·legi, dos vegades a l'any; una, en l'últim trimestre per a l'examen i l'aprovació dels pressupostos, d'acord amb el que establixen els presents estatuts; i una altra, en el primer semestre, per a sancionar-ne el balanç i els comptes de l'any anterior així com la memòria anual sobre la marxa del Col·legi en tots els seus aspectes.  
2. L'Assemblea General extraordinària es reunirà en qualsevol moment en què ho considere necessari la Junta de Govern o quan ho sol·liciten, per escrit i amb la seua firma, un nombre de col·legiats no inferior al deu per cent.  
3. L'Assemblea General tindrà lloc en primera convocatòria quan hi concórreguen almenys la meitat més un dels col·legiats, per si o per mitjà de representació. Es farà en segona convocatòria, siga quin en siga el nombre d'assistents.  
  
Article 13. Competències.   
Correspon a l'Assemblea General:  
a) Conèixer i sancionar la memòria anual que la Junta de Govern li sotmetrà, resumir-ne l'actuació, així com els esdeveniments professionals de major interés.  
b) Sancionar la gestió de la Junta de Govern.  
c) La discussió i aprovació dels comptes de l'exercici econòmic, així com dels pressupostos, tant ordinaris com extraordinaris.  
d) Determinar les quotes ordinàries i extraordinàries.  
e) Aprovar els criteris orientatius als únics efectes del càlcul d'honoraris i drets de pèrits inclosos en la taxació de costes de procediments judicials.  
f) Crear i mantindre els registres de col·legiats i societats professionals.  
g) L'aprovació i modificació, si és el cas, dels estatuts de Reglament de Règim Interior i les Normes Deontològiques.  
h) Aprovar-ne la creació, supressió i modificació de delegacions i subdelegacions.  
i) Acordar l'adquisició o alienació dels béns patrimonials del Col·legi, i autoritzar el seu president per a actuar en conseqüència amb plena representació de la Corporació, i facultar-lo per a concertar operacions de crèdit, establir i alçar hipoteques, pignorar valors i aquelles operacions financeres que siguen estimades per l'Assemblea i que puguen beneficiar l'economia del Col·legi i desenrotllar la seua maniobrabilitat, dins dels fins i funcions de l'article 6 dels presents estatuts.  
  
j) Acceptar o rebutjar donacions i herències.  
k) La discussió i decisió sobre aquelles propostes que li siguen sotmeses i corresponga a l'esfera d'acció i dels interessos del Col·legi, per iniciativa de la Junta de Govern o de cinc col·legiats com a mínim. Les propostes esmentades hauran de ser presentades amb prou antelació per a ser incloses en l'orde del dia.  
l) Aprovar la creació, fusió, absorció, segregació, canvi de denominació i dissolució del Col·legi, per mitjà del vot favorable dels dos terços dels assistents a l'Assemblea, sense perjuí del compliment dels requisits previstos en els articles 8 i 9 de la Llei 6/1997, de 4 de desembre.  
m) Elegir i renovar els membres de la Junta de Govern així com la seua remoció per mitjà del vot de censura.  
n) Modificar els règims de govern del Col·legi.  
o) Implantació, modificació o supressió dels servicis corporatius.  
  
p) Crear i mantindre la pàgina web del Col·legi, per a la qual cosa podrà nomenar-se una comissió, delegar en qualsevol dels membres de la Junta de Govern o contractar un servici extern amb el qual es subscriurà el contracte de servicis corresponent amb subjecció, en tot cas, a la legislació vigent sobre protecció de dades personals.  
q) Elaborar i aprovar prèviament la memòria anual per a ser sotmesa i aprovada definitivament per l'Assemblea General, als efectes de la qual podrà nomenar-se una comissió, delegar en qualsevol dels membres de la Junta, de Govern o contractar un servici extern amb el qual subscriure el contracte de servicis corresponent amb subjecció, en tot cas, a la legislació vigent sobre protecció de dades personals.  
r) Organitzar el servici d'atenció als consumidors i usuaris, als efectes del qual podrà nomenar-se una comissió o delegar en qualsevol dels membres de la Junta de Govern o del personal administratiu.  
s) Decidir sobre tots aquells altres assumptes que li siguen sotmesos per la Junta de Govern.  
  
Secció Tercera  
De la Junta de Govern  
  
Article 15. Facultats  
Les facultats de la Junta de Govern són les següents:  
a) Acordar l'adquisició, denegació i pèrdua de la condició de col·legiat i les classes de col·legiats.  
b) Defensar els interessos i el prestigi del Col·legi i dels col·legiats.  
  
c) Vetlar per la bona conducta professional.  
d) Organitzar entre els col·legiats els torns de treball professionals que siguen sol·licitats als Col·legi.  
e) Exercir les facultats disciplinàries que li corresponguen.  
f) Crear i mantindre els registres de col·legiats i societats professionals.  
g) Decidir sobre la reclamació judicial d'honoraris professionals quan hi siga requerit pel Servici Jurídic.  
h) Confeccionar periòdicament les llistes de col·legiats del torn de pèrits en assumptes judicials i emetre els informes i dictàmens, de caràcter no vinculant, en els procediments judicials o administratius en què se susciten qüestions relatives a honoraris professionals, així com aquells que siguen requerits al Col·legi per l'administració.  
i) Confeccionar les tarifes de dret visat per a la seua aprovació per l'Assemblea General.  
j) Promoure la formació de comissions per a l'estudi d'assumptes que afecten el Col·legi.  
k) Impedir l'exercici de la professió als qui no tinguen les condicions d'orde legal establides a l'efecte, per a la qual cosa podrà denunciar els intrusos davant les autoritats i perseguir, si és el cas, els infractors davant els tribunals per mitjà de l'exercici d'aquelles accions civils, penals, administratives i contencioses administratives que foren oportunes.  
l) Recaptar i administrar els fons del Col·legi.  
m) Nomenar i separar el personal administratiu del Col·legi.  
n) Convocar a elecció, renovació i remoció els càrrecs de la Junta de Govern.  
o) Acordar la realització de les assemblees generals ordinàries i extraordinàries; estes últimes per la seua iniciativa o a petició d'un 10 per 100 de col·legiats, com a mínim.  
p) Organitzar el sistema per a realitzar el visat de treballs professionals.  
q) Adoptar aquelles mesures que siguen pertinents per al compliment dels acords de l'Assemblea General, del Consell Valencià i del Consell General, si és el cas.  
r) Establir la forma d'aprovació de les actes i definir el procediment d'autenticitat i agilitat per a la immediata execució dels acords,  
s) Crear i mantindre la pàgina web del Col·legi, per a la qual cosa podrà nomenar la Comissió corresponent, delegar en qualsevol dels seus membres o contractar un servici extern, amb el qual se subscriurà el corresponent contracte de servicis, amb subjecció en tot cas a la legislació vigent sobre protecció de dades personals.  
t) Elaborar i aprovar prèviament la memòria anual per al seu sotmetiment i aprovació definitiva per part de l'Assemblea General. Per a l'elaboració podrà nomenar la comissió corresponent, delegar en qualsevol dels seus membres o contractar un servici extern, amb el qual se subscriurà el corresponent contracte de servicis, amb subjecció en tot cas a la legislació vigent sobre protecció de dades personals.  
u) Organitzar el servici d'atenció als consumidors i usuaris, per a la qual cosa podrà nomenar la comissió corresponent o delegar en qualsevol dels seus membres o del personal administratiu.  
v) Comunicar a la corresponent conselleria de la Generalitat el text dels estatuts, del Reglament de Règim Interior i les modificacions, per al seu control de legalitat dins de! termini d'un mes i instar-ne la inscripció en el registre corresponent.  
w) Comunicar la composició dels òrgans de govern a les conselleries de la Generalitat, entre elles la que corresponga per raó d'exercici professional.  
x) Comunicar al Consell Valencià tant les modificacions estatutàries i reglamentàries com la composició dels seus òrgans de govern.  
y) Totes les altres atribucions que s'assenyalen en els estatuts i en el Reglament de Règim Interior.  
  
Article 16. Funcions del president  
Al president corresponen les funcions següents:  
a) Vetlar pel compliment dels estatuts, del Reglament de Règim Interior, dels acords de l'Assemblea General, del Consell General, del Consell Valencià i de la Junta de Govern, així com de les disposicions dictades per les autoritats.  
b) Representar el Col·legi davant les autoritats i tribunals de qualsevol classe, i designar en cas de litigi l'advocat i procurador que estime per si mateix o per acord de la Junta de Govern.  
c) Convocar i presidir la Junta de Govern i assemblees en la forma establida.  
d) Dur la direcció superior del Col·legi i decidir en els casos urgents que no siguen competència de l'Assemblea General, però haurà d'informar de les seues decisions la Junta de Govern en la primera reunió que tinga lloc.  
e) Visar els certificats que expedisca el secretari.  
f) Autoritzar els pagaments amb càrrec als fons del Col·legi.  
g) Retirar fons dels comptes corrents, afegint la seua firma a la que estiga prevista reglamentàriament.  
h) Interposar les accions que siguen corresponents per al cobrament dels honoraris professionals no satisfets als col·legiats, sempre que estos manifesten per escrit el seu desig d'intervenció del Servici Jurídic del Col·legi, per mitjà de l'aportació que es convinga per a atendre les despeses que origine la reclamació i sempre que el col·legiat haja complit les seues obligacions de visat, les establides en l'article 46 i de pagament de quotes col·legials i la resta que s'establisquen a l'efecte pel Reglament de Règim Interior.  
i) Assistir com a conseller nat, representant el Col·legi, a les reunions del Consell Valencià i del Consell General quan siga convocat.  
  
j) Per al compliment dels fins esmentats i qualsevol altre que li siga encomanat, gaudirà de plena autoritat, i les seues resolucions seran complides sense perjuí de les reclamacions que contra aquelles puguen elevar-se per les vies que establix la llei.  
  
Article 18. Funcions del secretari   
Correspon al secretari:  
a) Custodiar la documentació del Col·legi.  
b) Organitzar la funció administrativa del Col·legi i actuar com a cap de personal.  
c) Expedir els certificats amb el vistiplau de president.  
d) Verificar les citacions, redactar i firmar actes, redactar la memòria anual per a la seua aprovació en l'Assemblea General i la remissió al Consell Valencià i al Consell General, i tramitar aquelles comunicacions i documents referits al Col·legi.  
e) Atendre i informar els col·legiats i les persones que s'interessen pels assumptes que afecten el Col·legi.  
f) Dur un registre dels col·legiats i societats professionals i de les actes de les assemblees generals i de les juntes de govern que facen.  
g) Aquelles que li corresponguen com a membre de la Junta de Govern i les que siguen pròpies de la seua funció i necessàries per al bon exercici d'esta.   
h) Efectuar els visats i realitzar-ne el registre, per això podrà denegar el requisit quan trobe en els treballs defectes formals contraris a la dignitat professional o a les disposicions vigents, en matèria d'atribucions i competències. Podrà delegar estes funcions en qui s'establisca en el Reglament de Règim Interior.  
  
Article 19. Funcions del vicesecretari  
1. El vicesecretari exercirà les funcions que li corresponguen com a membre de la Junta de Govern, les que li encomane la Junta o el president i assumirà les del secretari en cas de malaltia, absència, abstenció, recusació o vacant.  
2.En el seu defecte, la Junta de Govern designarà, amb caràcter provisional, un dels seus membres com a secretari en funcions.  
  
Article 25. Reunions de Junta de Govern  
1 La Junta de Govern, convocada pel president, es reunirà amb caràcter ordinari una vegada al mes, exclòs el mes d'agost, i amb caràcter extraordinari quan la convoque aquell o a petició de tres membres de la Junta.  
2. La convocatòria es farà per escrit a través del correu electrònic que conste en l'arxiu del Col·legi, llevat que algun col·legiat no dispose del mitjà esmentat i, en este cas, serà convocat a través del servici de Correus. La convocatòria inclourà inexcusablement lloc, dia i hora de realització en primera i segona convocatòries i l'orde del dia, i serà remesa amb una antelació de tres dies hàbils, excepte en els casos d'urgència en què la citació podrà ser verbal, de la qual el secretari haurà de deixar constància.  
Les reunions de la Junta de Govern podran fer-se en línia, amb certificat del secretari de l'orde del dia, del contingut essencial de les deliberacions, del resultat exacte de les votacions i del contingut textual dels acords adoptats, el certificat dels quals s'arxivarà com a acta de la reunió.  
3. Les deliberacions versaran sobre els assumptes inclosos en l'orde del dia i els acords s'adoptaran per majoria de vots dels assistents.  
  
No podrà adoptar-se acord sobre assumptes que no figuren en l'orde del dia, excepte casos d'extraordinària urgència, apreciada pels dos terços dels seus membres.  
4. En cap cas el president no podrà fer ús de vot de qualitat.  
5. Tots els membres de la Junta de Govern tenen l'obligació d'assistir a les reunions de Junta, i han de justificar-hi per escrit la falta d'assistència abans de l'octau dia des de la realització de la reunió de Junta. La falta d'assistència no justificada en temps serà sancionada disciplinàriament com a falta lleu, estimant-se com a renúncia al càrrec la falta d'assistència injustificada a tres reunions consecutives de la Junta.  
  
Article 35. Règim econòmic  
1. Els recursos econòmics poden ser:  
a) Ordinaris, aquells que els siguen facilitats pel Col·legi d'acord amb els pressupostos que s'aproven per a cobrir les necessitats derivades del seu funcionament normal, i siguen proposats a la Junta de Govern del Col·legi abans de la seua formulació.  
b) Extraordinaris, aquells que el Ple provincial determine per a cobrir un pressupost extraordinari sancionat per l'Assemblea General del Col·legi.   
2. Els béns mobles i immobles que s'adquirisquen per al funcionament normal de la Delegació figuraran en inventari a favor del Col·legi.  
  
  
TÍTOL TERCER   
Dels col·legiats  
  
CAPÍTOL PRIMER   
De la col·legiació  
  
Article 40. Classes de col·legiats  
1. Els col·legiats del Col·legi d'Enginyers Tècnics Agrícoles i Pèrits Agrícoles de València i Castelló podran ostentar la condició de col·legiat d'honor, de col·legiat honorari i de col·legiat numerari.  
  
2. Seran col·legiats d'honor aquelles persones físiques o jurídiques que, siguen o no enginyers tècnics agrícoles o pèrits agrícoles, hagen retut rellevants servicis a la professió o figurant com a col·legiats durant una llarga vida professional, seran mereixedors de tal distinció. El nomenament serà atorgat per la Junta de Govern per iniciativa pròpia o considerant la petició de la persona interessada, ratificat per Assemblea General. Estos nomenaments només tindran efectes honorífics.  
  
3. Seran col·legiats honoraris aquells col·legiats que tinguen la condició de jubilat, per haver aconseguit l'edat legal de jubilació o per resolució d'invalidesa i acrediten un temps mínim de col·legiació de 30 anys, en el Col·legi Oficial d'Enginyers Tècnics Agrícoles de València i Castelló. El nomenament serà atorgat per la Junta de Govern per iniciativa pròpia o atesa la petició de la persona interessada. Estos col·legiats podran estar exempts del pagament de quotes, no podran triar ni ser triats per a cap càrrec i tindran dret a veu però no a vot en les assemblees generals.  
4. Seran col·legiats numeraris la resta dels col·legiats. El col·legiat numerari podrà ser, alhora, col·legiat d'honor o col·legiat honorífic i conservarà la seua prerrogativa com a tal numerari.  
  
Article 41. Incorporació  
1.La incorporació al Col·legi Oficial d'Enginyers Tècnics Agrícoles i Pèrits Agrícoles de València i Castelló és requisit indispensable per a l'exercici de la professió, l'activitat professional del qual podrà exercir-se en tot el territori nacional, sense perjuí dels drets de sindicació i associació, d'acord amb el que disposa la legislació vigent sobre col·legis professionals i servicis professionals.  
2. La sol·licitud es formularà per escrit dirigit al president del Col·legi i s'acompanyaran necessàriament els documents següents:   
a) Títol universitari oficial, original o testimoniat notarialment, o resguard que acredite el pagament dels drets corresponents, que habilite a Espanya per a l'exercici de l'Enginyeria Tècnica Agrícola, expedit, homologat o reconegut per l'Estat espanyol a efectes professionals en els termes que preveu la normativa vigent, en aplicació del dret comunitari relatiu al reconeixement de qualificacions professionals, o la resolució administrativa d'homologació o de reconeixement als efectes d'exercici professional expedida per l'Estat espanyol.  
b) Declaració responsable de la persona interessada de no estar incurs en inhabilitació professional ni col·legial com a conseqüència de resolució judicial o sanció disciplinària ferma. I si fóra funcionari, declaració igualment responsable de la funció o ocupació que exercisca en l'administració, a la qual acompanyarà el certificat acreditatiu de no incórrer en incompatibilitat amb l'exercici professional lliure.  
c) S'acreditarà en tot cas, el rebut o justificant de pagament d'haver abonat la quota d'inscripció vigent en el Col·legi que no podrà superar, en cap cas, els costos associats a la tramitació de la inscripció, l'import de la qual serà tornat en cas de denegació.  
3. El sol·licitant procedent d'un altre col·legi d'enginyers tècnics agrícoles haurà d'aportar els documents assenyalats en el número 2 lletres a) i b) d'este article i abonar les despeses de tramitació que no inclouran la quota d'inscripció, i inexcusablement el certificat del col·legi d'origen en què conste haver complit les seues obligacions col·legials.  
4. En els supòsits d'exercici professional en territori diferent del de la col·legiació, als efectes d'exercir les competències d'ordenació deontològica, visat i potestat disciplinària que corresponen al col·legi del territori on s'exercisca l'activitat professional, en benefici dels drets dels consumidors i usuaris, el Col·legi utilitzarà els mecanismes oportuns de comunicació i els sistemes de cooperació administrativa entre autoritats competents previstos en la legislació vigent sobre el lliure accés a les activitats de servici i el seu exercici. Les sancions imposades, si és el cas, pel col·legi del territori en què s'exercisca l'activitat professional produiran efectes en tot el territori espanyol.  
5. En el cas de desplaçament temporal o ocasional d'un professional d'un estat membre de la Unió Europea, es procedirà a la inscripció temporal en el Col·legi de forma automàtica per la sola presentació de declaració responsable de ser titular de qualificació professional, d'acord amb la normativa comunitària, circumstància que s'acreditarà documentalment, incloent-hi la manifestació expressa de sotmetiment a les competències col·legials vigents i tindrà dret als mateixos servicis que este Col·legi dispensa als seus col·legiats, sense cap contraprestació econòmic llevat que no estiga cobert per la quota col·legial.  
6. La Junta de Govern resoldrà les sol·licituds de col·legiació en el termini màxim d'un mes, transcorregut el qual sense que recaiga una resolució expressa, s'entendrà estimada per silenci administratiu. El termini de resolució podrà suspendre's per un termini màxim de tres mesos per a esmenar deficiències de la documentació aportada o per a efectuar comprovacions a fi de verificar-ne la legitimitat i suficiència. Amb caràcter excepcional es podrà acreditar una col·legiació provisional sense perjuí de la seua ratificació posterior.  
7. La incorporació al Col·legi es regirà pel principi d'igualtat de tracte i no discriminació, d'acord amb el que disposa la legislació vigent sobre els col·legis professionals  
8. Les sol·licituds d'incorporació podran tramitar-se per via telemàtica, la informació i formularis del qual estaran disponibles gratuïtament en el web, a través del qual es podrà presentar tota la documentació.  
9. Els documents procedents d'altres estats membres de la Unió Europea seran vàlids als efectes d'acreditar els requisits establits en l'article 41.2 dels presents Estatuts, sense perjuí que el Col·legi puga demanar de l'autoritat competent que ho haja expedit la confirmació de l'autenticitat del document aportat.  
10. Les sol·licituds d'inscripció es denegaran mitjançant una resolució motivada, en la qual es farà constar l'incompliment de qualsevol dels requisits exigits en l'article 41.2, sent susceptible d'impugnació en els termes dels articles 38 i 39 dels presents estatuts.  
  
  
Article 43. Règim d'incorporacions dels col·legiat  
1. La condició de col·legiat s'adquirix per resolució de la Junta de Govern dictada en el termini d'un mes des de la data de presentació de la sol·licitud degudament omplida.  
2. La col·legiació quedarà en suspens i amb ella tots els drets inherents a la condició de col·legiat a conseqüència de:  
a) La inhabilitació o incapacitació per a l'exercici professional decretada per sentència ferma.  
b) La suspensió en l'exercici professional imposat per sanció disciplinària col·legial esdevinguda ferma.  
c) La falta de pagament de quotes i altres aportacions col·legials, per import mínim d'un trimestre, previ requeriment del seu abonament, no produirà la pèrdua de la condició de col·legiat però si la suspensió de tots els seus drets corporatius. Si el descobert afecta les quotes i/o aportacions d'una anualitat com a mínim, es denegarà al col·legiat el visat i el registre dels seus treballs professionals fins que no abone totes les quantitats degudes junt amb els interessos legals. Tan prompte com el col·legiat es pose al corrent de tots els seus pagaments, s'alçarà la suspensió dels seus drets.  
La situació de suspensió estarà i es mantindrà vigent mentre subsistisca la causa que la determine.  
  
Article 44. Pèrdua de la condició de col·legiat   
1. La condició de col·legiat es perdrà:  
a) Per baixa voluntària comunicada per escrit de la qual el col·legi acusarà recepció inexcusablement. La baixa produirà efectes el dia primer del mes següent a la data de recepció, sempre que ho fóra amb una antelació mínima de deu dies i estiguera a corrent de les seues obligacions col·legials.  
b) Per expulsió del Col·legi acordada en expedient disciplinari.  
c) Per sentència ferma que comporte la pena d'inhabilitació per a l'exercici de la professió o en declare la incapacitat, o per causa d'incompatibilitat.  
d) Per defunció.  
2. La pèrdua de la condició de col·legiat s'acordarà per mitjà de, resolució motivada de la Junta de Govern i es comunicarà, en tot cas, al Consell Valencià i al Consell General i en els supòsits dels apartats b) i c), i es notificarà degudament a la persona interessada.  
  
CAPÍTOL SEGON  
Dels drets i obligacions  
  
Article 45. Dels drets dels col·legiats   
Els drets dels col·legiats són:  
a) Actuar professionalment en tot l'àmbit nacional d'acord amb la competència i atribucions professionals que les lleis els reconeixen.  
b) Participar en la gestió corporativa; exercir el dret de petició, el de vot i el d'accés als llocs i càrrecs directius per mitjà dels procediments que establixen els presents Estatuts.  
c) Participar en l'ús i gaudi dels béns del Col·legi i dels servicis que este tinga establits.  
d) Dur a terme els treballs que siguen sol·licitats al Col·legi per organismes oficials, entitats o particulars, i que els corresponga, respectant-se el torn prèviament establit.  
e) Gestionar el cobrament d'honoraris a través del Servici Jurídic del Col·legi i obtindre'n el suport per a la seua reclamació, sempre que es complisquen els requisits fixats reglamentàriament.  
f) Ser representat o defés pel Col·legi o, en cas necessari, pel Consell Valencià i pel Consell General quan necessiten presentar reclamacions justes, bé individualment o col·lectiva, davant l'Administració, institucions, tribunals, entitats o inclús particulars, i en quantes divergències sorgisquen en ocasió d'exercici professional.  
g) Promoure actuacions dels òrgans de govern per mitjà d'iniciatives formulades d'acord amb el que preveuen els estatuts o reglamentàriament.  
h) Crear agrupacions representatives d'interessos específics al si del Col·legi, amb sotmetiment en tot cas als seus òrgans de govern.  
i) Remoure els titulars dels òrgans de govern per mitjà de vot de censura, d'acord amb el que preveuen estos estatuts.  
  
Article 47. De l'obligació de visat  
1. Els col·legiats hauran de sotmetre al visat i registre del Col·legi tots els seus treballs professionals que hagen sigut petició expressa dels clients o quan així ho establisca la normativa d'aplicació, sense perjuí del que s'establisca en el Reglament de Règim Interior, siga qui siga el destinatari, i garantirà la firma del professional i la vigència de la seua habilitació per al lliure exercici professional.  
2. El treball professional es presentarà per al seu visat davant el Col·legi en l'àmbit territorial del qual es trobe ubicat l'objecte del treball realitzat.  
3. El visat no comprendrà en cap cas els honoraris ni les altres condicions contractuals, la determinació de les quals es deixarà, en tot cas, a l'acord lliurement pactat per les parts.  
4. En els treballs de col·laboració el visat n'afectarà exclusivament la part que estiga autoritzada per la firma del col·legiat.  
5. En els treballs de col·laboració de gran complexitat o en els de col·laboració multidisciplinària en què resulte difícil establir l'estimació de la col·laboració eventual o permanent dels distints professionals intervinents, el Col·legi podrà establir convenis sobre visats amb altres col·legis o entitats sense perjuí dels acords que consten per escrit adoptats entre els professionals col·laboradors.  
  
TÍTOL QUART  
Del règim econòmic  
  
CAPÍTOL PRIMER  
Dels recursos econòmics  
  
Article 48. Dels recursos ordinaris   
Els recursos ordinaris del Col·legi són:  
a) La quota d'entrada o incorporació dels nous col·legiats, la quantia de la qual serà determinada per l'Assemblea General que n'ostentarà la facultat de la revisió a proposta de la Junta de Govern.  
No s'exigirà la quota d'entrada quan la col·legiació degudament haja sigut sol·licitada dins dels 12 mesos següents a l'acabament de la carrera, ni als col·legiats procedents d'altres col·legis d'enginyers tècnics agrícoles per trasllat de domicili professional únic o principal.  
b) Les quotes periòdiques ordinàries seran fixades igualment per l'Assemblea General, la forma de pagament de les quals serà establida per la Junta de Govern.  
c) Les quantitats que genere l'ús pels col·legiats dels servicis col·legials. El cobrament del servici de visat haurà de fer-se d'acord amb les normes aprovades per l'Assemblea General de col·legiats. Quan el visat siga obligatori, el seu cost serà raonable, no abusiu ni discriminatori.  
  
d) Els drets que corresponga percebre al Col·legi per expedició de certificats o elaboració de qualsevol document administratiu que li siga sol·licitat.  
e) Els productes dels béns i drets de qualsevol classe que posseïsca el Col·legi en propietat o en usdefruit, així com les rendes procedents de la inversió dels romanents d'exercicis anteriors.   
f) Els ingressos que puguen obtindre's de la venda de publicacions o impresos autoritzats.  
g) Qualsevol altre que legalment corresponga.  
  
TÍTOL QUINT  
Del règim disciplinari  
  
CAPÍTOL PRIMER   
De les faltes i sancions   
  
Article 53. Competència  
La Junta de Govern, com a òrgan competent conforme a l'article 15 e) dels estatuts, exigirà les responsabilitats disciplinàries en què puguen incórrer els col·legiats en cas d'infracció dels seus deures professionals o col·legials, sense perjuí de la responsabilitat civil o penal exigible.  
  
Les sancions disciplinàries només podran imposar-se per la comissió dels fets tipificats en l'article següent com a faltes lleus, greus i molt greus.  
  
Article 54. Infraccions  
Les faltes es classificaren en lleus, greus i molt greus.   
1. Són faltes greus:  
a) La desconsideració cap als companys, tant en relació amb l'activitat de caràcter col·legial com professional  
b) Els actes de desconsideració ofensiva cap als membres de la Junta de Govern o del Consell Valencià o del Consell General.  
c) La desatenció als càrrecs col·legials de la Junta de Govern, de les delegacions, de la Secretaria Tècnica o de qualssevol comissions i la falta d'assistència no justificada a les reunions a què siguen convocats per raó de càrrec.  
d) Amagar l'intrusisme professional o la col·laboració en l'exercici d'activitats pròpies de la professió d'enginyer tècnic agrícola, quan no hi reunisquen la deguda aptitud legal.  
e) L'incompliment dels deures col·legials o professionals de l'enginyer tècnic agrícola determinats en els estatuts del Col·legi i en els del Consell Valencià, la normativa deontològica o el Reglament de Règim Interior.  
f) Incompliment dels acords emanats d'assemblees generals del Col·legi, de la Junta de Govern del Col·legi, del Consell Valencià i del Consell General.  
g) La realització de treballs professionals amb omissió del visat preceptiu col·legial; incomplir les normes estatutàries o col·legials sobre visat amb dany greu del prestigi de la professió o dels interessos legítims de tercers.  
h) Falsejament o inexactitud greu de la documentació professional; ocultació o simulació de dades que el Col·legi ha de conéixer per a exercitar les seues funcions de control professional o per al repartiment equitatiu de les càrregues col·legials.  
i) La realització de treballs o intervencions professionals que, per la seua índole, atempten al prestigi professional, o que la seua execució no complisca les normes establides per les lleis o pel Col·legi.  
j) L'incompliment pels socis professionals de l'obligació legal d'instar la inscripció de la societat professional en el Registre de Societats Professionals.  
k) L'incompliment de les obligacions d'informació als destinataris dels servicis d'Enginyeria Tècnica Agrícola i a les autoritats competents establides en la legislació vigent.  
2. Són lleus les infraccions de les obligacions col·legials no compreses en l'apartat anterior, així com les compreses quan hi concórrega alguna de les següents circumstàncies:manca d'intencionalitat o escassa entitat del dany causat.  
3. Mereixeran la qualificació de molt greus, les infraccions reputades com a greus en les quals concórrega alguna d'estes circumstàncies: intencionalitat manifesta; negligència professional inexcusable; desobediència reiterada als acords col·legials; dany o perjuí greu al client o a tercers; obtenció de lucre il·legítim per l'actuació il·lícita; trobar-se en l'exercici de càrrec públic o col·legial en cometre la infracció, quan hi haja prevalença d'esta condició; haver sigut sancionat anteriorment, per resolució col·legial ferma no cancel·lada, a causa d'una infracció greu.  
  
  
Article 55. Sancions aplicables  
1. Als professionals individuals  
Quan les infraccions siguen comeses per un professional individual, el Col·legi podrà imposar-li les sancions següents:  
a) Per la comissió de falta lleu s'imposarà la sanció disciplinària d'amonestació privada o d'advertència per ofici del president del Col·legi.  
b) Per la comissió de falta greu s'imposarà la sanció disciplinària d'amonestació pública, suspensió en l'exercici professional fins a un mes o suspensió en l'exercici professional entre un mes i un dia i un any.  
c) Per la comissió de falta molt greu s'imposarà la sanció disciplinària de suspensió en l'exercici professional entre un any i un dia i dos anys o expulsió del Col·legi.  
d) La sanció de suspensió d'exercici professional comportarà, pel temps de la sanció, la suspensió de drets col·legials directament relacionats amb la naturalesa de la infracció comesa i, en tot cas, la suspensió dels drets electorals pel mateix temps.  
  
e) La sanció d'expulsió del Col·legi comportarà la pèrdua de la condició de col·legiat.  
f) La comissió de faltes greus i molt greus comportarà la inhabilitació per a l'exercici de càrrecs directius en qualsevol col·legi d'enginyers tècnics agrícoles, fins que no se'n produïsca la rehabilitació per cancel·lació de l'anotació de la sanció en l'expedient personal del col·legiat.  
  
2. A les societats professionals  
Quan les infraccions siguen comeses per una societat professional, el Col·legi podrà imposar-li les sancions següents:  
a) Per la comissió d'infraccions lleus: sanció de multa de fins a 1.000 euros.  
b) Per la comissió d'infraccions greus: sancions de multa de 1.001 euros fins a 10.000 euros o baixa temporal en el Registre de Societats Professionals, amb prohibició d'exercici professional per un termini inferior a 1 any.  
c) Per la comissió d'infraccions molt greus: sancions de baixa temporal en el Registre de Societats Professionals amb prohibició d'exercici professional per un termini superior a 1 any i 1 dia i inferior a dos anys, multa de 10.001 euros a 50.000 euros, o baixa definitiva del Registre de Societats Professionals amb prohibició indefinida d'exercici professional.  
  
CAPÍTOL SEGON  
Del procediment sancionador  
  
Article 57. Procediment disciplinari  
1. Les faltes lleus seran sancionades per la Junta de Govern del Col·legi sense necessitat de previ expedient i després de l'audiència o descàrrec de l'inculpat.  
2. Les faltes greus i molt greus se sancionaran per la Junta de Govern després de la tramitació de l'expedient disciplinari que se subjectarà a les regles següents:  
a) Iniciació. L'òrgan titular de la funció disciplinària, a la vista dels antecedents disponibles i de les diligències informatives practicades, si és el cas, ordenarà l'arxiu de les actuacions o donarà tràmit a l'expedient; en eixe moment s'hi haurà de designar un instructor.  
b) Instrucció. Després de les oportunes diligències indagatòries, l'instructor proposarà el sobreseïment de l'expedient, si no trobara indicis d'il·lícit disciplinari. o formularà el plec de càrrecs, en cas contrari. En el plec de càrrecs haurà d'indicar-se amb precisió i claredat, i degudament motivats: els actes professionals o col·legials que es presumixen il·lícits; la qualificació del tipus d'infracció en què incorre aquella conducta; així com la sanció a què, si és el cas, esta pot ser creditora. Es concedirà a l'expedientat un termini de 15 dies hàbils perquè puga contestar per escrit, formulant l'oportú plec de descàrrecs.  
  
En l'expedient són admissibles tots els mitjans de prova admissibles en dret; correspondrà a l'instructor la pràctica de les propostes que crega oportunes o les que ell mateix puga acordar. De les audiències i proves practicades, haurà d'existir-ne constància escrita en l'expedient.  
  
c) Resolució. Conclosa la instrucció de l'expedient disciplinari, l'instructor l'elevarà, amb la proposta de resolució corresponent, a l'òrgan disciplinari, davant el qual es concedirà a l'expedientat un nou tràmit d'audiència, perquè puga al·legar tot allò que crega oportú o convenient al seu dret. L'instructor no podrà intervindre en les deliberacions ni en la presa de decisió de l'òrgan disciplinari.  
3. En tot allò no previst en el reglament esmentat, caldrà ajustar-se al que disposen les normes de procediment sancionador contingudes en la Llei 30/1992, de 26 de novembre.  
4. Les resolucions de la Junta de Govern o del Consell Valencià o del Consell General en matèria disciplinària podran ser objecte de recurs ordinari, en un termini improrrogable d'un mes des de la seua notificació a la persona interessada.  
5.Les resolucions que resolguen el recurs ordinari posaran fi a la via administrativa i seran immediatament executives, sense perjuí del recurs contenciós administratiu que s'hi puga interposar.  
  
Disposicions finals  
  
Tercera. En allò no previst en els presents estatuts, hi serà aplicable el que disposen els Estatuts Generals dels Col·legis d'Enginyers Tècnics Agrícoles i Pèrits Agrícoles d'Espanya o del Consell Valencià.»   
  
  
Fonaments de dret  
Primer. Revisats els articles modificats dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els estatuts han sigut aprovats amb els requisits i formalitats previstos en l'article esmentat i en els estatuts del Col·legi.  
  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, d'acord amb el que preveu la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22.a. de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer   
Inscriure la modificació estatutària del Col·legi Oficial d'Enginyers Tècnics Agrícoles i Pèrits Agrícoles de València i Castelló en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que s'hi considere oportuna.  
  
  
València, 2 de setembre de 2013.- El director general de Justícia: Julián Ángel González Sánchez.